DOI: 10.14457/tu.the.2019.1070
title: ปัจจัยที่เป็นอุปสรรคต่อการปฏิบัติงานของพนักงานสอบสวน: กรณีศึกษา พนักงานสอบสวน (อายุงาน 1-2 ปี และอายุงาน 3 ปีขึ้นไป) ที่ปฏิบัติงานในเขตพื้นที่จังหวัดปทุมธานีและนักเรียนนายร้อยตำรวจ

description: การศึกษาเรื่อง ปัจจัยที่เป็นอุปสรรคต่อการปฏิบัติงานของพนักงานสอบสวน กรณีศึกษา พนักงานสอบสวน (อายุงาน 1 – 2 ปี และ อายุงาน 3 ปีขึ้นไป) ปฏิบัติงานในเขตพื้นที่จังหวัดปทุมธานีและนักเรียนนายร้อยตำรวจ มีวัตถุประสงค์เพื่อศึกษาประเด็นปัญหาและอุปสรรคในการปฏิบัติงานของพนักงานสอบสวน เพื่อได้แนวทางในการพัฒนาหลักสูตรนักเรียนนายร้อยตำรวจให้เหมาะสมกับสภาพแวดล้อมในปัจจุบันและเป็นแนวทางในการปฏิบัติงานของพนักงานสอบสวนในรุ่นต่อ ๆไป เป็นวิจัยเชิงผสม เก็บข้อมูลจากแบบสอบถามและสัมภาษณ์กลุ่มตัวอย่างถึงปัญหาอุปสรรคในการทำงาน รวมถึงศึกษาข้อมูลจากเอกสาร งานวิชาการต่าง ๆ โดยแบ่งผลการศึกษา 4 ด้าน ดังนี้ด้านความรู้และความเข้าใจในหลักสูตรต่อการปฏิบัติงานจริง ผลการศึกษาพบว่าเนื้อหาหลักสูตรปัจจุบันยังไม่มีความสอดคล้องกับสังคมปัจจุบันและการเข้าฝึกปฏิบัติงานจริงมีผลต่อความรู้ความเข้าใจมากที่สุด อาจจะเป็นเพราะว่าเนื้อหาการเรียนการสอนที่มีนั้นไม่สามารถนำมาแก้ไขปัญหาในการทำงานในสถานการณ์จริงเท่าที่ควร เนื่องจากสถานการณ์ปัจจุบันนั้นรูปแบบการก่ออาชญกรรมและการทำคดีมีความซับซ้อนมากขึ้น แต่การพัฒนาหลักสูตรให้มีความทันสมัยนั้น มีกระบวนการที่เกี่ยวข้องกับหลายหน่วยงาน ใช้เวลาค่อนข้างนานในการดำเนินการ ดังนั้น การฝึกปฏิบัติงานจริงกับผู้เชี่ยวชาญ ทำให้นักเรียนนายร้อยตำรวจได้เห็นภาพของการทำงานจริงมากขึ้น ด้านปริมาณงาน ผลการศึกษาพบประเด็นสำคัญคือช่วงระยะเวลาในการปฏิบัติงานมีผลต่อประสิทธิภาพในการทำงาน กล่าวคือช่วงเวลาในการปฏิบัติงานควรมีความเหมาะสม สอดคล้องกับความสามารถศักยภาพของพนักงานสอบสวนเพื่อให้การปฏิบัติงานมีประสิทธิภาพมากที่สุดด้านเพื่อนร่วมงาน ผลการศึกษาพบว่าความสัมพันธ์กับเพื่อนร่วมงานส่งผลต่อประสิทธิภาพในการทำงานมากที่สุด พนักงานสอบสวนที่ทำงานด้วยกันหรือผู้ช่วยพนักงานสอบสวน เป็นส่วนสำคัญในการช่วยเหลือให้คำแนะนำและแก้ปัญหาเบื้องต้นได้ ในกรณีที่พนักงานสอบสวนอาจจะยังไม่มีประสบการณ์หรืออยู่นอกเวลาราชการไม่สามารถปฏิบัติงานได้ในขณะนั้นหรือติดภารกิจปฏิบัติหน้าที่ในคดีสำคัญอื่น การทำสำนวนคดีนั้นต้องมีองค์ความรู้และเข้าใจการปฏิบัติงานอย่างแท้จริง เช่น การอธิบายข้อกฎหมาย ให้กับประชาชนที่มาขอความช่วยเหลือ เป็นต้น และในการปฏิบัติงานนั้นจะต้องทำงานกับหลากหลายวิชาชีพ เช่น กู้ภัย หมอ พยาบาล นักข่าว ฯลฯ ดังนั้นการมีความสัมพันธ์อันดีกับเพื่อนร่วมงานย่อมส่งผลดีต่อคุณภาพของการปฏิบัติงานด้านทรัพยากรในการปฏิบัติงานผลการศึกษาพบว่าทรัพยากรที่เกื้อหนุนการปฏิบัติงานของพนักงานสอบสวนมากที่สุดคือทรัพยากรมนุษย์ ตามที่ได้กล่าวถึงในด้านเพื่อนร่วมงาน เพราะการปฏิบัติงานต้องอาศัยการทำงานร่วมกับหลากหลายวิชาชีพ ข้อเสนอแนะแนวทางการพัฒนาควรมีการพัฒนาและปรับปรุงตัวหลักสูตรให้เท่าทันสอดคล้องกับสังคมยุคปัจจุบัน ปัญหาสังคมปัจจุบัน นอกจากการฝึกภาคปฏิบัติที่ทำให้เห็นภาพแล้ว ควรมีหลักสูตรการเรียนการสอนที่ทันสมัย เพิ่มด้านเทคโนโลยีและภาษาอังกฤษ ให้มีความเป็นสากลมากขึ้น เพื่อให้สามารถนำไปประยุกต์ใช้ในการปฏิบัติงานได้จริง ผู้สอนควรมีความรู้ที่ทันสมัยเข้ากับเหตุการณ์ปัจจุบัน มีการอบรมในด้านการเรียนการสอนให้เป็นไปในทิศทางเดียวกัน มีการพัฒนาองค์ความรู้ใหม่ ๆ และวิธีการถ่ายทอดความรู้ให้กับผู้เรียน เพิ่มการฝึกอบรมให้กับผู้สอน ในด้านทรัพยากรที่เกี่ยวข้องกับการปฏิบัติงาน ควรมีการจัดซื้ออุปกรณ์ในการเรียนและการปฏิบัติงานและให้เพียงพอและอยู่ในสภาพพร้อมใช้งานเพื่อความสะดวกในการทำงาน และการมีพื้นที่สาธารณะในการเรียนการศึกษาในการทำกิจกรรม และสำนักงานตำรวจแห่งชาติ ควรจัดให้พนักงานสอบสวนมีการใช้โทรศัพท์ที่เป็นของทางราชการ เพื่อความเป็นแบบแผนในการติดต่อราชการ และพนักงานสอบสวนไม่ต้องใช้เบอร์โทรศัพท์ส่วนตัวเพื่อลดปัญหาการติดต่อสื่อสารที่เกิดความขัดข้องและงบประมาณส่วนตัวของผู้ปฏิบัติงาน เพื่อคุณภาพชีวิตที่ดีขึ้นของพนักงานสอบสวน ซึ่งจะส่งผลให้การปฏิบัติงานมีประสิทธิภาพตามไปด้วย